vetje
Vetje, (russ., afledn. af vet 'råd, overenskomst'), folkeforsamling i byer og siden fyrstendømmer, kendt fra tidlig middelalder i flere slaviske lande, dog først og fremmest i de russiske fyrstendømmer. Her begrænsede den som et folkeligt eller aristokratisk organ fyrstemagten. Med fyrstemagtens styrkelse forsvandt den, undtagen fra Novgorod og Pskov, hvor det var på vetjen, de vigtigste beslutninger blev truffet, embeder besat og fyrsten valgt. Vetjen er siden blevet set i et romantisk lys som udtryk for et oprindeligt slavisk demokrati i modsætning til zardømmets autokrati.